b'\n_START_ARTICLE_\nRabarbara\n_START_SECTION_\nZdravilne lastnosti\n_START_PARAGRAPH_\nRazli\xc4\x8dne vrste rabarbare imajo dolgo zgodovino kot zdravilna rastlina v tradicionalni kitajski medicini, medtem ko jo danes predvsem \xc5\xa1iroko uporabljamo v prehrani. V lekarni lahko kupimo koreniko v kosih ali v pra\xc5\xa1ku;\xc2\xa0\xc2\xbbtungunsko rabarbaro\xc2\xab\xc2\xa0pa gojimo pri nas na vrtovih. V vrtni zemlji dobro uspeva, le sve\xc5\xbe gnoj zmanj\xc5\xa1a njeno zdravilnost. Uporabljamo le njene listne peclje. Te re\xc5\xbeemo prvi\xc4\x8d junija, drugi\xc4\x8d pa septembra in oktobra. V toplih klimatskih obmo\xc4\x8djih uspeva vso leto. V njej je obilo vitamina C. Listi niso v nobeni obliki u\xc5\xbeitni. Iz pecljev delamo kompot, sok ali marmelado. V Ameriki in na \xc5\xa0vedskem je rabarbara aktualna tudi kot sladkarija in sicer v obliki mehkih pal\xc4\x8dk, obdanih s sladkorjem._NEWLINE_Korenika kot \xc4\x8daj rahlo odvaja, namesto nje lahko jemljemo krhliko. Rabarbara pospe\xc5\xa1uje izlo\xc4\x8danje se\xc4\x8da. Sok lahko dajemo vro\xc4\x8di\xc4\x8dnim bolnikom, ker zelo gasi \xc5\xbeejo. Kompot, slajen z medom, krepi ljudi po preboleli bolezni. Pospe\xc5\xa1uje prebavo in rahlo odvaja. Sok zelo ugodno vpliva na zobno sklenino. Uporabljali bi ga naj ljudje, ki jim sadni sokovi s svojo kislino povzro\xc4\x8dajo\xc2\xa0\xc2\xbbskomine\xc2\xab. Zaradi adstringentnega delovanja na mukozne membrane jo uporabljajo tudi v te namene. Rabarbare naj ne jemljejo nose\xc4\x8dnice, doje\xc4\x8de matere, bolniki s protinom ali z vnetim mehurjem. Nekateri ljudje ne prenesejo rabarbare, ker preve\xc4\x8d dra\xc5\xbei sluznico v ustih in \xc4\x8drevesju._NEWLINE_Barva\xc2\xa0\xc2\xbbrabarbarinih pal\xc4\x8dk\xc2\xab\xc2\xa0variira od temno rde\xc4\x8de ali roza do zelene. Barva je odvisna od prisotnosti\xc2\xa0\xc2\xbbantocijanomov\xc2\xab\xc2\xa0(vodotopni vakuolni pigmenti, barva odvisna od pH) in povezana z vrsto rabarbare ali gojenja. Barva ni povezana z dejstvom, ali je primerna za kuhanje ali ne. Zelena stebla so bolj robustna in donosna, medtem ko je rde\xc4\x8da bolj privla\xc4\x8dna za potro\xc5\xa1nike. Rabarbarini listi vsebujejo strupeno snov (pogosto prisotno v rastlinah) - oksalno kislino, ki je nefrotoksi\xc4\x8dna in korozivna. LD50 \xc4\x8diste oksalne kisline je pribli\xc5\xbeno 375\xc2\xa0mg/kg telesne te\xc5\xbee, kar je pribli\xc5\xbeno 25g za 65\xc2\xa0kg te\xc5\xbekega \xc4\x8dloveka. Sicer vsebnost oksalne kisline v rabarbari variira, a je obi\xc4\x8dajno okoli 0,5%. V korenikah naj bi bilo oksalne kisline mnogo manj. Kuhanje listov s sodo pa le-to naredi \xc5\xa1e bolj strupeno, zaradi tvorbe topnih oksalatov. Predvidevajo, da bi naj rabarbara vsebovala tudi strupene antrakinonske glikozide (sena glikozide)._NEWLINE_Korenine rabarbare so uporabljali kot agresivno odvajalo ve\xc4\x8d kot 5000 let. Korenine so bogate z antrakinoni, kot sta emodin in rein. To sta substanci, ki mo\xc4\x8dno odvajata, kar pojasnjuje mno\xc5\xbei\xc4\x8dno uporabo le-te kot shuj\xc5\xa1evalnega sredstva.'